《钱塘江西兴买舟至镜湖宿一首》
明代·黄省曾

横江初沿洄，海色遂盈目。浮天吐灵潮，连山动虚陆。

古来流无际，此中含万族。云雾合腾倾，陵峦互巍伏。

潋滟波相踰，嘘噏势何速。翔阳舒千里，未久起扶木。

飒然天风至，吹我暮春服。抵崖见飞鸟，众羽皆肃肃。

乘暮发西兴，明月镜湖宿。

作者简介：（1490—1540）明苏州府吴县人，字勉之，号五岳。黄鲁曾弟。通《尔雅》。嘉靖十年，以《春秋》魁乡榜，而会试累不第。从王守仁、湛若水游，又学诗于李梦阳，以任达跅弛终其身。有《西洋朝贡典录》、《拟诗外传》、《客问》、《骚苑》、《五岳山人集》等。